La Junta Local de Seguretat estableix un dispositiu especial per evitar el robatori de cítrics durant la temporada de recol·lecció
13 de novembre de 2024

Carcaixent

La Policia Local de Carcaixent, coordinats amb els agents Rurals i la Guàrdia Civil estan realitzant una campanya de vigilància al terme municipal amb l'objectiu de prevenir els possibles furts o robatoris de taronges coincidint amb la temporada de recol·lecció de cítrics. També es disposa de vigilància aèria nocturna i diürna mitjançant drons.

Durant la vesprada del divendres passat, dins del marc del Pla de Prevenció de robatori de cítrics, els agents de la Policia Local van detectar un vehicle amb tres ocupants al seu interior amb actitud sospitosa. Es va comprovar que aquests individus els constaven diversos antecedents i entre d’altes per sostracció de taronges de feia uns sis dies abans.

Els agents Rurals informen de la importància de portar el document d’acompanyament i traçabilitat agrícola (DATA), essencials per garantir la traçabilitat de les taronges des del seu origen. Els agricultors han de portar aquest document preparat abans de traslladar la mercaderia, i el transportista ha de portar en tot moment el document. D'aquesta manera, s'evitaran denuncies i aprehensió dels cítrics, fins a la regularització de la seva situació d'acord amb la normativa vigent, indiquen també des de la Policia Local en el marc d'aquest operatiu.

La iniciativa busca reforçar la seguretat dels agricultors i protegir les collites mitjançant una vigilància més estricta i una col·laboració estreta amb la comunitat local.